

# Scéim Sparánachta d’Ealaíontóirí 2025

Spriocdháta: 17 Iúil 2025

## Faoin Scéim

### Aidhm na Scéime

Is é aidhm na scéime seo tacaíocht a chur ar fáil d’ealaíontóirí gairmiúla aonaracha atá ag maireachtáil sa Ghaeltacht agus ag feidhmiú trí mheán na Gaeilge, le go mbeidh siad in ann am a chur ar leataobh le barr feabhais chur ar a gcleachtas ealaíne.

### Cé air a bhfuil an Scéim seo dírithe?

Tá an scéim dírithe ar ealaíontóirí…

* in aon réimse cleachtais ealaíne;
* atá ag maireachtáil sa Ghaeltacht agus ag feidhmiú trí mheán na Gaeilge;
* atá ag aon staid dá gcleachtas gairmiúil. Ciallaíonn sé seo go bhfuil saothar nó cumas d’ardchaighdeán cruthaithe/léirithe acu, go bhfuil cáilíochtaí agus/nó taithí c(h)uí acu maidir lena gcleachtas ealaíne agus go n-aithnítear mar chleachtóir gairmiúil iad i measc a gcomhealaíontóirí. Ní gá go mbeadh ioncam leanúnach acu óna gcleachtas ealaíne.

Tá sé mar sprioc straitéiseach ag Ealaín na Gaeltachta tacú leis na healaíona don óige, agus cuirtear fáilte roimh iarratais ó ealaíontóirí gairmiúla sa réimse cleachtais seo.

Ní ghlacaimid le hiarratais uathu siúd atá sa chóras oideachais. Is féidir eisceacht a dhéanamh má tá ealaíontóir i mbun a g(h)airme agus ag tabhairt faoi iarchéim. Sa chás sin, ní thacóidh sparánacht le hábhar atá bainteach leis an iarchéim féin.

Tá dhá shraith i gceist leis an deontas seo:

### Sraith 1

Tá Sraith 1 dírithe ar ealaíontóirí atá luath ina gcleachtas agus atá ag iarraidh forbairt a dhéanamh ar a gcleachtas gairmiúil. Beifear ag súil go léireoidh siad go bhfuil siad ag díriú ar fhorbairt a dhéanamh ar a gcleachtas ealaíne ar bhealach a bhfuil fás, fiosrú agus foghlaim i gceist leis. Glacfar le costais a bheadh lárnach nó riachtanach don phróiseas cruthaitheach agus d’fhorbairt cleachtais, mar shampla:

* Forbairt a dhéanamh ar scileanna cruthaitheacha agus/nó teicniúla atá ábhartha don chleachtas ealaíne;
* Taighde nó forbairt a dhéanamh ar smaoineamh nua, mar ullmhúchán do chur i láthair nó do thogra amach anseo;
* Tacaíocht le haghaidh meantóireachta ó ealaíontóir eile ar feadh tréimhse shonraithe;
* Freastal ar thréimhse chónaitheach;
* Tacaíocht le trealamh riachtanach a fháil ar cíos nó a cheannach atá lárnach don phróiseas cruthaitheach nó don fhorbairt ghairmiúil.

€5,000 uasmhéid na sparánachta i Sraith 1.

Is faoi na healaíontóirí iad féin atá sé iad féin a aithint mar ealaíontóir atá ‘luath ina gcleachtas’. D’fhéadfadh sé go mbeidís ag cleachtadh go gairmiúil ar feadh tréimhse níos lú ná 5 bliana, nó ag filleadh ar a gcleachtas ealaíne tar éis bearna shuntasach ama, nó nach bhfuil móraitheantas bainte amach acu go fóill dá saothar ealaíne.

### Sraith 2

Tá Sraith 2 dírithe ar ealaíontóirí a bhfuil taithí na mblianta agus cleachtas forbartha acu, agus atá ag iarraidh tuilleadh ama a chaitheamh ag déanamh forbairt leanúnach ar a gcleachtas. Is é príomhaidhm na sraithe seo costas ama an ealaíontóra a chlúdach, ionas gur féidir díriú go sonrach ar an bpróiseas cruthaitheach féin thar thréimhse ar leith.

I dteannta chostas ama an ealaíontóra a chlúdach, glacfar le costais eile a bheadh lárnach nó riachtanach don phróiseas cruthaitheach agus d’fhorbairt an chleachtais, mar shampla:

* Tacaíocht le costais eile a chlúdach atá lárnach sa phróiseas cruthaitheach nó san fhorbairt;
* Forbairt saothair faoi leith trí chostas ábhar a chlúdach;
* Tacaíocht do mheantóireacht ó ealaíontóir eile ar feadh tréimhse shonraithe;
* Freastal ar thréimhse chónaitheach;
* Tacaíocht le trealamh riachtanach a fháil ar cíos nó a cheannach atá lárnach don phróiseas cruthaitheach nó don fhorbairt ghairmiúil.\*

€10,000 uasmhéid na sparánachta i Sraith 2.

\*Ní ghlacfar le caiteachas níos mó ná 30% den bhuiséid ar threalamh.

### Tacaíochtaí Rochtana

Má tá tú faoi mhíchumas agus dá mba mhaith leat cúnamh a fháil chun iarratas a dhéanamh, déan teagmháil linn ag ealain@udaras.ie a luaithe agus is féidir roimh an spriocdháta.

Beidh tú in ann iarratas a dhéanamh ar chostais bhreise má tá riachtanais rochtana agat a bhaineann le d’iarratas. Seo a leanas roinnt samplaí féideartha de thacaíochtaí ar féidir leat cur isteach orthu má theastaíonn siad uait:

* Clóscríobhaí nó scríobhaí ar féidir leat do chuid smaointe a chur in iúl dóibh;
* Costais iompair má tá lagú gluaiseachta ort.

Tabhair faoi deara nach féidir leat iarratas a chur isteach i leith costais rochtana le d’iarratas a chomhlánú.

## Conas iarratas a dhéanamh

San fhoirm iarratais, déan cur síos soiléir agus cuimsitheach ort féin mar ealaíontóir, ar do chleachtas go dtí seo agus ar an méid ba mhaith leat a bhaint amach le cabhair na sparánachta. Seol chugainn, leis an bhfoirm iarratais, ábhair thacaíochta a léireoidh do chleachtas go soiléir.

Ní féidir glacadh leis go mbeidh an painéal ar an eolas faoi do chleachtas ná faoi do shaothar ealaíne. Is painéil neamhspleácha a dhéanann measúnú ar na hiarratais, agus is painéil dhifriúla a bhíonn i gceist gach bliain.

**Is gá an fhoirm iarratais, an fhoirm dheimhniúcháin agus an t-ábhar tacaíochta a sheoladh chugainn roimh an spriocdháta – 17 Iúil 2025.**

### Ábhar Tacaíochta

Is gá an t-ábhar seo leanas a chur leis an iarratas, ionas go mbeidh dóthain eolais ar fáil don phainéal chun na hiarratais a mheas go cothrom:

* Do CV ealaíne agus CV aon ealaíontóir eile a bheidh páirteach sa mhéid atá molta agat i gceist 6 den iarratas (meantóir, mar shampla). Ná bíodh sonraí teagmhála pearsanta ar aon CV;
* Samplaí de do shaothar ealaíne (féach thíos sonraí faoi conas iad seo a chur ar fáil);
* Eolas ábhartha ar bith eile a thacóidh leis an bpainéal d’iarratas nó do chleachtas a thuiscint;
* Más mian leat a bheith ag obair le meantóir nó le healaíontóir eile, ní mór duit litir chomhaontaithe agus CV uathu a chur isteach leis an iarratas.

### Conas samplaí de do shaothar ealaíne a roinnt linn

Ba mhaith linn go mbeadh an painéal in ann na samplaí is fearr de do chleachtais ealaíne a fheiceáil, a chloisteáil nó a léamh. Chuige seo, molaimid go mbeidh samplaí de do shaothar is déanaí san áireamh agat leis an iarratas. Má bhaineann an t-iarratas le níos mó ná réimse amháin ealaíne, is fiú samplaí den saothar a chur ar fáil a thabharfaidh léargas air seo.

Níl ach méid teoranta ama ag an bpainéal chun na hiarratais go léir a mheas. Mar sin, 5 shampla saothair an t-uasmhéid is féidir a chur leis an iarratas. Má tá níos mó ná réimse ealaíne amháin i gceist, is féidir suas le 5 shampla de gach réimse a chur isteach. Is samplaí den saothar féin atá ag teastáil (m.sh. sleachta litríochta, míreanna ceoil, grianghraif de do shaothar físealaíne, físeán d’ábhar amharclannaíochta) seachas ábhar a bhaineann leis an saothar (m.s. cóip de chlúdach leabhair, grianghraif den ealaíontóir, póstaer d’imeacht srl).

Ionas go mbeidh teacht ag an bpainéal ar shamplaí de do chuid saothar, molaimid go láidir na foirmeacha thíos a úsáid, ar an gcaighdeán is airde agus is féidir. Ní ghlacfaimid le cruachóipeanna de shaghas ar bith. Má tá deacracht ar bith agat leis seo, téigh i dteagmháil linn chomh luath agus is féidir roimh an spriocdháta.

* Téacs: .rtf/.doc/.docx/.txt/.pdf (cúig leathanach, ina iomláine, ar a mhéad)
* Íomhá/Grianghraif: .jpg/.jpeg/.gif/.tiff/.png (300dpi ar a laghad, suas le 5 íomhá/ghrianghraf)
* Fuaim: .wav/.mp3/.m4a (suas le 5 mhír)
* Físeáin: .avi/.mov/.mp4 (suas le 5 mhír – molaimid gan seóspól a chur san áireamh)

Le cois na bhfoirmeacha thuas, is féidir naisc YouTube, SoundCloud nó BandCamp a sheoladh chugainn.

#### Leideanna:

* Déan cinnte go n-oibreoidh gach nasc a sheolfaidh tú agus go dtabharfaidh na naisc an breathnóir chuig an bhfoinse cheart.
* Déan cinnte go mbeidh an t-ábhar ar fáil go ‘poiblí’ sna socruithe. Ní bheimid in ann féachaint ar ábhar atá ‘príobháideach’.

Is féidir saothar mór a roinnt linn trí WeTransfer. **Ní ghlactar le nasc chuig Spotify ná chuig na meáin shóisialta mar ábhar tacaíochta.**

### Clinicí Eolais

Beidh clinicí eolais faoin Scéim ar siúl ar an 17 Meitheamh ag 7i.n nó ar an 18 Meitheamh ag 10r.n. Is féidir clárú don chlinic eolais trí ríomhphost a sheoladh chuig ealain@udaras.ie le do rogha ceann de na dátaí thuas.

### Cosaint Sonraí

Chun d’iarratas a mheas, beidh an t-eolas a thabharfaidh tú dúinn ar an bhfoirm iarratais (seachas na sonraí a bheidh ar an fhoirm dheimhniúcháin) agus an t-ábhar tacaíochta á roinnt le baill an phainéil mheastóireachta agus le baill Bhord Ealaín na Gaeltachta.

## Conas a dhéanfar measúnú ar d’iarratas?

Is scéim iomaíoch í seo a bhfuil buiséad srianta ag baint léi. Is painéil neamhspleácha d’ealaíontóirí agus de shaineolaithe ealaíon a dhéanfaidh measúnú ar na hiarratais, ag baint úsáid as an gcóras scórála thíos, atá bunaithe ar na critéir seo a leanas. Is é Bord Ealaín na Gaeltachta a dheimhneoidh an cinneadh deiridh.

### Critéir le haghaidh maoinithe

* **Caighdeán Ealaíne & Gairmiúlacht**: caighdeán an tsaothair go dáta nó an cumas a léiríonn sé, go bhfuil cáilíochtaí agus/nó taithí c(h)uí agat, oiriúnach don staid ag a bhfuil tú maidir le do chleachtas ealaíne agus go n-aithnítear mar chleachtóir gairmiúil thú i measc do chomhealaíontóirí. Ní gá go mbeadh ioncam leanúnach agat ó do chleachtas ealaíne.
* **Caighdeán an mholta agus mar a luíonn an t-iarratas le haidhmeanna na scéime**: An tionchar a mheastar a bheidh ag an infheistiú ama agus aon ghníomh/bheart atá molta agat san iarratas ar bharr feabhais a chur ar do chleachtas.
* **An Ghaeilge**: Tá an scéim seo dírithe ar ealaíontóirí atá ag maireachtáil sa Ghaeltacht agus atá ag feidhmiú trí mheán na Gaeilge i gcomhthéacs a gcleachtais ealaíne.

### Córas scórála

Déanfaidh baill an phainéil measúnú ar na hiarratais de réir na gcritéar agus de réir chomhthéacs iomaíoch na scéime. Tar éis do na painéil na hiarratais uile a phlé, déanfaidh gach ball de na painéil scóráil ar gach iarratas, de réir an chórais scórála thíos:

* A – Caithfear an t-iarratas seo a mhaoiniú (10 bpointe)
* B – Ba chóir an t-iarratas seo a mhaoiniú (8 bpointe)
* C – D’fhéadfaí an t-iarratas seo a mhaoiniú (5 phointe)
* D – Ní gá tosaíocht a thabhairt don iarratas seo sa chomhthéacs seo faoi láthair (2 phointe)

Is féidir cur isteach ar an scéim seo gach bliain. Tá sé de thosaíocht againn go mbeidh deis ag iarrthóirí nua gach bliain. Chuige sin, le cois na scórála thuas, déanfar scóráil bhreise de réir líon na sparánachtaí atá bronnta ag Ealaín na Gaeltachta ort sa dá bhliain roimhe seo. Seo a leanas an tionchar a bheith ag an scóráil seo:

|  |  |
| --- | --- |
| Tá sparánacht faighte agat le dhá bliain anuas | -2 |
| Tá sparánacht amháin faighte agat laistigh den dá bhliain seo caite | -1 |
| Ní bhfuair tú aon sparánacht le dhá bliain anuas | 0 |

### Coinníollacha Deontais

Má bhronntar sparánacht ort, beidh ort glacadh leis na coinníollacha deontais agus éileamh a dhéanamh ar an deontas laistigh de 18 mí ó dháta na tairisceana. Beidh ort sonraí glanta cánach a chur ar fáil dúinn chun éileamh a dhéanamh ar an gcéad 75% den deontas agus tuairisc a roinnt linn faoin méid a bhain tú amach le cabhair na sparánachta chun éileamh a dhéanamh ar an 25% deireanach.

### Bí i dteagmháil linn

Is féidir, agus moltar, labhairt leis an Áisitheoir Ealaíon i do réigiún, a bheidh lánsásta cabhrú leat d’iarratas a dhéanamh. Tá fáilte romhat teagmháil a dhéanamh linn má tá ceist ar bith agat. De bharr líon na n-iarratas a bhíonn ag teacht isteach ar an spriocdháta, moltar an t-iarratas a ullmhú, agus comhairle a lorg, chomh fada roimh ré agus is féidir leat. Ní féidir linn geallúint a thabhairt go mbeimid in ann tacú leat ar lá an spriocdháta. Pléifear le ceisteanna de réir mar a thiocfaidh siad isteach.

**Connacht & Co. na Mí**: Ceara Conway 091 503100 c.conway@udaras.ie

**Tír Chonaill**: Danielle Nic Pháidín 074 9560100 d.nicphaidin@udaras.ie

**Cúige Mumhan**: Marina Ní Dhubháin 085 8335836 m.nidhubhain@udaras.ie

Tá an Scéim Sparánachta á reáchtáil ag Ealaín na Gaeltachta agus á chómhaoiniú ag Údarás na Gaeltachta agus An Chomhairle Ealaíon.



# Scéim Sparánachta d’Ealaíontóirí 2025

Spriocdháta: 17 Iúil 2025

## Foirm Iarratais

(le líonadh de réir Threoir na Scéime)

Is painéil neamhspleácha a dhéanann measúnú ar na hiarratais – painéil dhifriúla gach bliain – agus ní féidir glacadh leis go mbeidh siad ar an eolas faoi do chleachtas ná faoi do shaothar ealaíne.

### Ainm:

Suíomh idirlín ealaíne (más ann dó):

### Cén saghas ealaíne a chleachtann tú?

Dírigh, le do thoil, ar an réimse/na réimsí is tábhachtaí don iarratas seo amháin. Níl ag na painéil ach méid teoranta ama agus is fiú a n-aird a dhíriú ar phríomhréimse do chleachtais.

|  |  |
| --- | --- |
| Ceol/Ceoldrámaíocht/Amhránaíocht [ ]  | Físealaín [ ]  |
| Drámaíocht/Amharclannaíocht [ ]   | Scannánaíocht [ ]   |
| Litríocht [ ]   | Na hEalaíona Béil [ ]   |
| Daoine Óga, Leanaí agus Oideachas [ ]   | Rince/Cóiréagrafaíocht [ ]   |
| Rannpháirtíocht sna hEalaíona [ ]  | Sorcas [ ]  |
| Ealaíona Sráide agus Mórthaibhsiú [ ]  |  |

Eile (sonraigh le do thoil):

|  |
| --- |
|  |

Cleachtas ildisciplíneach: Sonraigh le do thoil agus bí cinnte do phríomhréimse cleachtais a chur in iúl – mar shampla 1. Ceol; 2. Litríocht srl.

|  |
| --- |
|  |

### Sraith

Roghnaigh ceann amháin (féach an treoir thuas):

Ealaíontóirí atá luath ina gcleachtas (uasmhéid €5,000) [ ]

Ealaíontóirí a bhfuil a gcleachtas níos forbartha (uasmhéid €10,000) [ ]

### An bhfuair tú sparánacht trí Scéim Sparánachta Ealaín na Gaeltachta in 2023 agus/nó 2024?

Fuair mé sparánacht in 2023 [ ]  Fuair mé sparánacht in 2024 [ ]

1. Déan cur síos ort féin mar ealaíontóir – do chur chuige, do sprioc ealaíne agus do chleachtas reatha (seachain athrá ar aon rud atá luaite i do CV)

|  |
| --- |
| (\*Uasmhéid 200 focal\*) |

1. Déan cur síos sonrach ar an méid atá tú ag iarraidh a bhaint amach leis an sparánacht seo agus cén leas a bheadh le forbairt a dhéanamh ar do chleachtas ealaíne?

*Freagair* ***a)*** *NÓ* ***b)***

1. Más am atá ag teastáil uait le díriú isteach ar fhorbairt do chleachtais, gan díriú ar shaothar faoi leith, déan cur síos ar conas a úsáidfidh tú an t-am (m.sh. taighde, fiosrú, machnamh, forbairt scileanna, etc.) agus ar conas a chabhródh an tréimhse ama seo leat le forbairt a dhéanamh ar do chleachtas mar ealaíontóir.
2. Más am atá ag teastáil uait le díriú isteach ar fhorbairt saothar, déan cur síos air seo – ar na céimeanna ba mhian leat a ghlacadh ina threo agus ar conas a chabhródh an fhorbairt saothar seo le forbairt do chleachtas mar ealaíontóir.

\*Seo an chuid is tábhachtaí den fhoirm\*

|  |
| --- |
| (\*Uasmhéid 400 focal\*) |

### An Ghaeilge & an Ghaeltacht

Déan cur síos ar an tionchar a mheasann tú atá ag do chleachtas ealaíne ar bhuanú na Gaeilge sa phobal Gaeltachta.

|  |
| --- |
| (\*Uasmhéid 200 focal\*) |

### An Buiséad

|  |  |  |  |
| --- | --- | --- | --- |
| Caiteachasm.sh.: am (cuir costas ar an líon ama ba mhaith leat a chur i leataobh);ábhar, trealamh\*, cáipéisí, priontáil, taisteal, táillí, srl. | € | Teacht isteach (más ann dó)Má tá an caiteachas iomlán níos mó ná méid an deontais atá á lorg, abair linn conas a chlúdóidh tú an t-easnamh – m.sh.: deontais eile, táillí, díolacháin, urraíocht, d’acmhainn féin. | € |
|  |  |  |  |
|  |  |  |  |
|  |  |  |  |
|  |  |  |  |
| Caiteachas Iomlán |  | Teacht isteach Iomlán |  |

|  |  |
| --- | --- |
| **Sparánacht á lorg:**  |  |

\*Ní ghlacfar le caiteachas níos mó ná 30% den bhuiséid ar threalamh.

Má tá costais bhreise ann a bhaineann le cúrsaí rochtana, i gcomhthéacs an mholta, lorg comhairle ó fhoireann Ealaín na Gaeltachta.

### Bí i dteagmháil linn

Is féidir, agus moltar, labhairt leis an Áisitheoir Ealaíon i do réigiún, a bheidh lánsásta cabhrú leat d’iarratas a dhéanamh. Tá fáilte romhat teagmháil a dhéanamh linn má tá ceist ar bith agat. De bharr líon na n-iarratas a bhíonn ag teacht isteach ar an spriocdháta, moltar an t-iarratas a ullmhú, agus comhairle a lorg, chomh fada roimh ré agus is féidir leat. Ní féidir linn geallúint a thabhairt go mbeimid in ann tacú leat ar lá an spriocdháta. Pléifear le ceisteanna de réir mar a thagann siad isteach.

**Is gá an fhoirm iarratais, an fhoirm dheimhniúcháin agus an t-ábhar tacaíochta a sheoladh chugainn roimh an spriocdháta.**

**Connacht & Co. na Mí**: Ceara Conway 091 503100 c.conway@udaras.ie

**Tír Chonaill**: Danielle Nic Pháidín 074 9560100 d.nicphaidin@udaras.ie

**Cúige Mumhan**: Marina Ní Dhubháin 085 8335836 m.nidhubhain@udaras.ie

Suíomh Gréasáin: [www.ealain.ie](http://www.ealain.ie) Ríomhphost: ealain@udaras.ie

